Príloha č. 2

Ministerstvo financií SR

OSNOVA PROJEKTOVÉHO ZÁMERU A KRITÉRIÁ PRE VÝBER 
PROJEKTOVÉHO ZÁMERU 

		

. 

Január 2008

OBSAH:

Úvod
1.	Osnova projektového zámeru
1.1	ZÁKLADNÝ POPIS PROJEKTU
1.2	ĎALŠIE ÚDAJE O PROJEKTE
2.	Kritériá pre výber projektového zámeru
2.1	Eliminačné kritéria
2.1.1	Spracovanie projektového zámeru v súlade s predpísanou osnovou projektového zámeru
2.1.2	Poskytovanie verejnej služby
2.1.3	Zapojenie súkromného partnera (financovanie + výstavba + prevádzka)
2.1.4	Minimálna dĺžka trvania projektu
2.1.5	Investičné náklady projektu
2.1.6	Inštitucionálne PPP
2.1.7	Nefinancovanie projektu zo zdrojov EÚ
2.2	Výberové kritéria
2.2.1	Investičné náklady projektu
2.2.2	Možné zapojenie súkromného partnera - design
2.2.3	Spoločensko-ekonomický prínos
2.2.4	Forma spoplatnenia
2.3	Váhy výberových kritérií
Príloha

Úvod

Zo zahraničných skúseností je zrejmé, že kľúčovou fázou pre každý úspešný projekt verejno-súkromného partnerstva (PPP projekt) je prípravná fáza. Bez správne uskutočnenej prípravnej fázy je prakticky vylúčený úspech PPP projektu. Vzhľadom na to, že doterajšie skúsenosti s PPP na Slovensku sú minimálne, je kľúčové, aby najmä pri príprave prvých PPP projektov v SR bola využitá schéma technickej pomoci pre verejno-súkromné partnerstvá (PPP) riadená Ministerstvom financií SR (MF SR), ktorá umožňuje čerpanie fondov EÚ (operačný program Technická pomoc) na účely metodickej, konzultačnej a finančnej podpory zadávateľov PPP projektov na Slovensku. Tým sa vytvoria predpoklady pre úspešné pilotné PPP projekty. 

Cieľom tohto metodického dokumentu je umožniť MF SR kvalifikovaným spôsobom identifikovať a vybrať projektové zámery, ktoré majú najväčšie predpoklady pre realizáciu formou PPP. Dodržiavanie postupov uvedených v tomto dokumente je povinné pre subjekt verejnej správy (subjekt ústrednej správy alebo subjekt územnej samosprávy podľa § 3 ods. 2 zákona č. 523/2004 Z. z.), ktorý má záujem získať konzultačnú a finančnú podporu zo schémy technickej pomoci pre PPP. Tento metodický dokument môže byť pomôckou pri vypracúvaní projektových zámerov aj pre ostatné subjekty verejnej správy, ktoré plánujú realizovať výstavbu verejnej infraštruktúry formou PPP a nemajú záujem žiadať o konzultačnú a finančnú podporu zo schémy technickej pomoci pre PPP.

Podmienkou pre získanie konzultačnej a finančnej podpory zo schémy technickej pomoci pre PPP je spracovanie projektového zámeru a jeho predloženie MF SR. Projektový zámer predkladá subjekt verejnej správy (predkladateľ projektového zámeru), ktorý iniciuje PPP projekt. Predkladateľ projektového zámeru bude zároveň zadávateľom PPP projektu (pozri definíciu zadávateľa v Kódexe riadenia prípravy PPP projektu). Následne MF SR každý predložený projektový zámer vyhodnotí a rozhodne o poskytnutí konzultačnej a finančnej podpory pre zadávateľa. 

Nástrojom pre výber projektových zámerov MF SR sú kritériá, ktoré sa členia na eliminačné kritériá a výberové kritériá. Splnenie všetkých eliminačných kritérií je podmienkou pre ďalšie hodnotenie projektového zámeru podľa výberových kritérií. Výberové kritériá sú stanovené tak, aby MF SR vybralo tie projektové zámery, ktoré majú najväčšie predpoklady pre realizáciu formou PPP. Kritéria pre výber projektového zámeru reflektujú aktuálnu hospodársku situáciu, legislatívu a metodické pokyny regulujúce oblasť PPP v Slovenskej republike a taktiež na úrovni Európskej únie. V prípade zmeny regulácie a prístupu k PPP projektom (napríklad prijatie metodiky EU upravujúcej použitie prostriedkov zo štrukturálnych fondov v rámci PPP projektov) bude potrebné kritéria modifikovať.

Zadávateľovi, ktorý získava konzultačnú a finančnú podporu zo schémy technickej pomoci pre PPP, poskytne MF SR poradcu (poradenské konzorcium) a uhradí časť nákladov na tohto poradcu. Poradca bude pre zadávateľa vykonávať poradenské činnosti v týchto dvoch etapách:

•	vypracovanie štúdie realizovateľnosti (1 etapa),
•	príprava súťažiteľného PPP projektu (2a etapa) a pomoc a poradenstvo pri verejnom obstaraní súkromného partnera (vrátane dopracovania súťažných podkladov) a pri príprave a uzatváraní zmluvy (2b etapa).

	MF SR uhradí náklady na poradcu vo výške: 

•	80 % celkových nákladov na poradcu v etape vypracovania štúdie realizovateľnosti (1 etapa), pričom zadávateľ PPP projektu uhradí 20 % celkových nákladov na poradcu v tejto etape a
•	20 % celkových nákladov na poradcu v etape prípravy súťažiteľného PPP projektu, pomoci a poradenstva pri verejnom obstaraní súkromného partnera (vrátane dopracovania súťažných podkladov) a pri uzatváraní zmluvy s víťazným uchádzačom verejného obstarávania, pričom zadávateľ PPP projektu uhradí 80 % celkových nákladov na poradcu v tejto etape. 

Zástupcovia MF SR budú členmi riadiaceho výboru PPP projektu, ktorého zadávateľ získava konzultačnú a finančnú podporu, a budú kontrolovať dodržiavanie všetkých existujúcich metodických dokumentov vypracovaných MF SR a  sledovať prípravu PPP projektu vo väzbe na jeho vplyv na dlh verejnej správy a deficit verejnej správy.

1.	
Osnova projektového zámeru

Táto časť dokumentu obsahuje predpísanú štruktúru, v ktorej musí byť projektový zámer predložený na MF SR v prípade, že má jeho predkladateľ záujem získať konzultačnú a finančnú podporu zo schémy technickej pomoci pre PPP. 

Ak má predkladateľ záujem získať podporu zo schémy technickej pomoci pre PPP, musí vyplniť žiadosť o poskytnutie konzultačnej a finančnej podpory zo schémy technickej pomoci pre PPP, ktorá je uvedená v prílohe tohto dokumentu. K žiadosti pripojí projektový zámer, ktorý musí byť predložený v nasledovnej forme:

P R O J E K T O V Ý   Z Á M E R

NÁZOV PROJEKTU:

PREDKLADATEĽ (ZADÁVATEĽ):

	Predkladateľ uvedie názov a adresu sídla. Predkladateľ musí byť verejným obstarávateľom  alebo obstarávateľom podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.

KONTAKTNÁ OSOBA PREDKLADATEĹA:

DÁTUM:

1.1	ZÁKLADNÝ POPIS PROJEKTU

Účel projektu 

	Predkladateľ stručne objasní  cieľ,  účel projektu. 

Popis diela a rámcové vymedzenie poskytovaných verejných služieb

	Predkladateľ stručne popíše predmet projektu – infraštruktúru (dielo), ktorá má byť vytvorená na účely poskytovania verejnej služby, kde a ako bude projekt fungovať, a aká verejná služba sa bude na základe projektu poskytovať.

Zapojenie súkromného partnera 

Predkladateľ uvedie všetky fázy prípravy a realizácie PPP projektu, v ktorých sa uvažuje o zapojení súkromného partnera (navrhni - design, postav -  build, financuj - finance, prevádzkuj – operate, resp. iné) a stručne popíše, akým spôsobom sa má súkromný partner zapojiť. Predkladateľ uvedie, či v prípade financovania projektu súkromným partnerom, bude súkromný partner získavať zdroje na výstavbu infraštruktúry z fondov Európskej únie. 
Predkladateľ popíše ako budú na súkromného partnera prenesené riziká výstavby, dostupnosti a dopytu.  
		
	Predkladateľ zároveň uvedie, či v projekte ide o založenie subjektu v spoločnom vlastníctve verejného a súkromného sektora alebo prevzatie kontroly nad existujúcim verejno-právnym podnikom.

Zapojenie verejného sektora 

Predkladateľ uvedie,  akým spôsobom sa na príprave projektu bude podieľať verejný sektor.

Úloha ďalších subjektov verejného sektora

Predkladateľ stručne popíše, aká je úloha jednotlivých subjektov verejného sektora vo vzťahu k projektu.

1.2	ĎALŠIE ÚDAJE O PROJEKTE

Investičná hodnota projektu 

Predkladateľ uvedie stručnú/hrubú kalkuláciu investičnej hodnoty PPP projektu, ktorou sa rozumie odhadovaná cena spojená sa zhotovením diela/výstavbou súvisiacou s projektom, vrátane zhotovenia projektovej dokumentácie a kľúčové východiská pre jej určenie. Táto čiastka neobsahuje predpokladané náklady na prevádzku predmetu projektu. V prípade, že predkladateľ navrhuje v projektovom zámere platbu za dostupnosť verejnej služby, predkladateľ priloží k projektovému zámeru aj jeho rozpočet zostavený za rok, v ktorom predkladá projektový zámer.

Dĺžka trvania projektu 

Predkladateľ uvedie odhadovanú dobu trvania zhotovenia (výstavby) diela a plánovanú dobu, počas ktorej prenechá prevádzku diela súkromnému partnerovi. 

Miera spoplatnenia projektu

Predkladateľ stručne popíše, z akých zdrojov bude súkromný partner za poskytovanie verejnej služby odmeňovaný a či bude možné v rámci projektu (v súvislosti s vybudovaným dielom) generovať ďalšie príjmy pre prevádzkovateľa, ktoré nebudú pochádzať priamo od užívateľov verejnej služby, ani verejného sektora. V prípade, že tieto príjmy môžu znížiť platby zadávateľa v rámci projektu, predkladateľ ich popíše.

Predkladateľ uvedie, či v minulosti bola navrhnutá alebo prejednávaná realizácia projektu zo štátneho rozpočtu alebo iná forma realizácie projektu a s akým výsledkom.

Časový harmonogram prípravy PPP projektu

Predkladateľ uvedie stručne predpokladaný časový harmonogram s postupom jednotlivých krokov prípravy PPP projektu.
Celková pripravenosť projektu a hlavné potenciálne riziká jeho realizovateľnosti

Predkladateľ uvedie, do akej miery je projekt pripravený a či si vyžaduje ďalšie súhlasy a procedúry, ktoré môžu mať zásadný vplyv na termíny a schopnosť dokončiť projekt a popíše, aké sú ďalšie potenciálne riziká, že projekt nebude  úspešne dokončený.

Strategická priorita 

V prípade, že projekt je zameraný na naplnenie jednej alebo viacerých dlhodobých vládnych priorít alebo priorít územnej samosprávy, predkladateľ uvedie ich identifikáciu a poukáže na konkrétne ciele v strategických dokumentoch vlády Slovenskej republiky alebo strategických dokumentoch územnej samosprávy, ktoré má projekt svojou realizáciou naplniť. 

Cieľová skupina / pôsobnosť projektu 

Predkladateľ uvedie, akú skupinu užívateľov ovplyvní projekt – pre akú cieľovú skupinu bude poskytovaná verejná služba a aká je územná, sociálna, ekonomická a úžitková pôsobnosť projektu.

Naplnenie legislatívy EÚ alebo SR

V prípade, že bol projekt iniciovaný na základe nutnosti naplniť niektorú legislatívnu normu EÚ alebo SR, predkladateľ uvedie ktorú a akým spôsobom.

Ďalšie spoločensko-ekonomické prínosy 

Predkladateľ popíše (maximálne 500 slov) aké ďalšie spoločensko-ekonomické prínosy okrem hlavného účelu  môže projekt prinášať pre zadávateľa / užívateľov / miestne či národné hospodárstvo.

Ďalšie relevantné informácie

Predkladateľ uvedie ďalšie údaje (maximálne 200 slov), ktoré sú podľa jeho názoru nevyhnutné pre úspešnú prípravu a realizáciu projektu.

2.	
Kritériá pre výber projektového zámeru 

2.1	Eliminačné kritéria

Podstatou eliminačných kritérií je jasne vymedziť a prefiltrovať, ktoré projektové zámery spĺňajú základné a podstatné náležitosti, ktoré sú dôležité pre posúdenie a realizovateľnosť projektového zámeru formou PPP. Projektové zámery, ktoré splnia eliminačné kritéria, budú zaradené do súboru projektov vhodných na realizáciu formou PPP. Tým sa vytvorí základ pre ďalšie hodnotenie projektových zámerov na základe výberových kritérií vzhľadom k limitovaným zdrojom zo schémy technickej pomoci pre PPP. V prípade, že eliminačné kritéria nie sú splnené, predkladateľ projektového zámeru nezíska konzultačnú a finančnú podporu zo schémy technickej pomoci pre PPP. Eliminačné kritériá sú:

•	Spracovanie projektového zámeru v súlade s predpísanou osnovou projektového zámeru
•	Poskytovanie verejnej služby 
•	Zapojenie súkromného partnera (financovanie + výstavba + prevádzka)
•	Minimálna dĺžka trvania projektu
•	Investičné náklady projektu
•	Inštitucionálne PPP
•	Nefinancovanie projektu zo zdrojov EÚ

2.1.1	Spracovanie projektového zámeru v súlade s predpísanou osnovou projektového zámeru

	Projektový zámer musí byť predložený na MF SR v súlade s časťou I. tohto dokumentu „Osnova projektového zámeru“. Cieľom tohto eliminačného kritéria je, aby predkladateľ projektového zámeru uviedol vo svojom projektovom zámere všetky požadované informácie, ktoré sú dôležité pre posúdenie projektového zámeru MF SR.

Projektový zámer, ktorý nie je predložený v súlade s Osnovou projektového zámeru, nespĺňa eliminačné kritérium „Spracovanie projektového zámeru v súlade s predpísanou osnovou projektového zámeru“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP.

2.1.2	Poskytovanie verejnej služby 

V prípade projektového zámeru k PPP projektu, ktorého predkladateľ sa uchádza o konzultačnú a finančnú podporu zo schémy technickej pomoci pre PPP, musí ísť o poskytovanie verejného statku (služby), ktorého realizáciu má zabezpečovať subjekt verejnej správy (napr. príslušné ministerstvo alebo iný ústredný orgán štátnej správy, samosprávny kraj, mesto, obec, a pod.). V prípade PPP projektu verejný sektor deleguje zabezpečenie verejnej služby na základe zmluvy na súkromný subjekt. 

Predmet projektového zámeru musí mať charakter objednávky verejnej služby. Túto službu bude realizovať súkromný sektor alebo bude súkromný sektor zabezpečovať infraštruktúru, ktorá slúži na poskytovanie verejnej služby. 

Príkladom PPP môže byť vybudovanie a prevádzka justičných areálov, v ktorých štát prevádzkuje súdnu činnosť a súkromný sektor zabezpečuje výstavbu a samotnú prevádzku budov (infraštruktúry).

Typické oblasti, v ktorých sa podľa medzinárodných skúseností koncept PPP osvedčil, sú nasledujúce:

•	Doprava (napr. diaľnice, cesty, letiská, železnice);
•	Spravodlivosť (napr. súdne areály, väznice);
•	Kultúra (napr. výstavba, rekonštrukcia a správa kultúrnych centier);
•	Zdravotníctvo (napr. výstavba, rekonštrukcia a prevádzka nemocníc);
•	Sociálna starostlivosť (napr. sociálne byty, centrá sociálnej starostlivosti, iné zariadenia sociálnych služieb);
•	Školstvo (napr. školy, ubytovacie zariadenia pre študentov);
•	Vodné a odpadové hospodárstvo (napr. čistiarne odpadových vôd);
•	Mestský a regionálny rozvoj (napr. výstavba a rekonštrukcia mestskej a regionálnej infraštruktúry);
•	Obrana (napr. podporná infraštruktúra);
•	Brownfield development (napr. revitalizácia znečistených a opustených objektov);
•	Priemysel (napr. priemyselné parky, energetická infraštruktúra);
•	Infraštruktúra pre zabezpečenie elektronických služieb verejnej správy.

Projektový zámer, ktorého predmetom nie je poskytovanie verejnej služby, nespĺňa eliminačné kritérium „Poskytovanie verejnej služby“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP.

2.1.3	Zapojenie súkromného partnera (financovanie + výstavba + prevádzka)

Podľa definície Eurostatu sa u PPP projektov vyskytujú tri základné kategórie rizík:

•	riziko výstavby 
•	riziko dostupnosti 
•	riziko dopytu 

Každé z týchto rizík sa viaže na niektorú z fáz realizácie PPP projektu. Charakteristickým znakom PPP projektov je prenos rizík na súkromného partnera. Pri klasickej verejnej zákazke nesie väčšinu rizík spojených s realizáciou projektu subjekt verejnej správy. Je preto dôležité, aby bol súkromný partner schopný a ochotný na seba prevziať riziko výstavby a jedno z rizík dopytu alebo dostupnosti (pozri príloha č. 4). Prenos týchto rizík je základnou podmienkou stanovenou Eurostatom pre klasifikáciu projektu ako mimobilančného. Schéma technickej pomoci pre PPP bude podporovať práve takéto PPP projekty.

Projekty, ktoré budú vybrané pre konzultačnú a finančnú podporu zo schémy technickej pomoci pre PPP, sú vo všeobecne používanej terminológii PPP projektov označované minimálne ako B.F.O.  Fázy podstatné pre toto kritérium sa dajú stručne popísať nasledovne:

•	Zhotovenie diela/výstavba - súkromný partner na vlastné náklady, vlastnými silami a na vlastné riziko zhotoví predmet projektu (zrealizuje výstavbu, zhotoví dielo, prípadne zabezpečí potrebnú projektovú dokumentáciu). Základnou charakteristikou tejto fázy je podmienka, aby riziká (resp. ich podstatnú časť) s ňou spojené prebral súkromný partner, ktorý výstavbu realizuje. Ide napr. o riziká spojené so získavaním stavebných povolení, riziko predraženia stavby, riziko neskorého dokončenia stavby a pod.  

•	Financovanie - súkromný partner zabezpečí pre realizáciu projektu potrebné finančné prostriedky z vlastných zdrojov (vložený vlastný kapitál) i z cudzích zdrojov (úvery). V prípade, ak by mal financovať projekt verejný sektor, neuplatnil by sa jeden zo základných znakov PPP projektov, prenos rizík. Ak je totiž projekt financovaný z verejných prostriedkov, v prípade problémov projektu je priamo ohrozený vklad verejného sektora. Preto MF SR podporí prostredníctvom schémy technickej pomoci pre PPP len taký projektový zámer, v ktorom súkromný partner v plnej miere (100 %) zabezpečuje výstavbu infraštruktúry. Tým nie je dotknutá možnosť verejného sektora vložiť do projektu aktívum vo vlastníctve verejného sektora (nehnuteľnosť, hnuteľný majetok a nehmotný majetok). 

•	Prevádzkovanie - súkromný partner bude počas vopred stanoveného obdobia prevádzkovať predmet projektu v dohodnutom štandarde, poskytovať s ním spojené služby, zabezpečovať jeho fungovanie a spravovať ho tak, aby po ukončení zmluvného vzťahu so zadávateľom mohol predmet odovzdať v primeranom stave verejnému sektoru. K tejto fáze projektu sa vzťahuje riziko dopytu alebo dostupnosti. Ide o riziká, ktoré musí vo významnej miere prebrať súkromný sektor, aby mohol predkladateľ projektového zámeru získať konzultačnú a finančnú podporu zo schémy technickej pomoci pre PPP.  

Na účely výberu vhodných projektov je nutné, aby existovala možnosť preniesť na súkromného partnera riziká spojené s výstavbou diela a predovšetkým ich efektívne prepojiť s fázou prevádzky diela. To znamená, že súkromný partner na seba môže v prevádzkovej fáze prevziať riziko dopytu, alebo aspoň plne niesť riziko dostupnosti diela pre jeho užívateľov. 

Projektový zámer, v ktorom súkromný partner nie je v rozhodujúcej miere zodpovedný za výstavbu, financovanie a prevádzku predmetu projektu a v ktorom sa neprenáša na súkromného partnera riziko výstavby a riziko dostupnosti alebo dopytu, nespĺňa eliminačné kritérium „Možné zapojenie súkromného partnera“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP.

Projekty, v ktorých ide o samostatnú výstavbu (napr. verejná zákazka na výstavbu dopravného mostu bez povinnosti ho naďalej udržiavať), alebo o samostatnú prevádzku (zákazka na údržbu už existujúceho objektu štátnej administratívnej budovy bez nutnosti túto stavbu podstatným spôsobom technicky zhodnotiť) nie sú PPP projekty v rámci definície schémy technickej pomoci pre PPP (integrované partnerstvá), pretože neumožňujú efektívny prenos rizík spojených s projektom na súkromného partnera.  
      
2.1.4	Minimálna dĺžka trvania projektu

Pre realizáciu formou PPP sú vhodné projekty s dlhodobým časovým horizontom. V prípade PPP projektu je potrebné, aby z prevádzkových výnosov súkromného partnera bola splácaná prvotná investícia. Preto celková doba prevádzkovania infraštruktúry a poskytovania verejnej služby musí presahovať dobu budovania (akvizície) investície. V oblastiach, v ktorých sa PPP väčšinou uplatňuje (veľký objem investície, dlhodobé splácanie), je vhodné uvažovať o dlhšom horizonte, rádovo niekoľko desiatok rokov. Týmto obdobím sa rozumie minimálne obdobie „použiteľnosti“ investície, v ktorom môže súkromný partner inkasovať platbu za službu. Do tohto obdobia je možné zahrnúť i obnovu investície (napr. nové vybavenie administratívnej budovy). Toto kritérium teda slúži na vylúčenie projektov založených na krátkodobých zmluvných vzťahoch.

Projektový zámer, v ktorom súkromný partner neposkytuje verejnú službu najmenej 10 rokov (prevádzka), nespĺňa eliminačné kritérium „Minimálna dĺžka trvania projektu“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP.

U väčšiny PPP projektov doteraz realizovaných v zahraničí nie je  prevádzková fáza PPP projektu (poskytovanie verejnej služby) kratšia ako 10-15 rokov, pretože kratší čas by neumožňoval splatiť iniciálny vklad súkromného partnera do projektu, alebo by viedol k veľmi agresívnemu systému splácania infraštruktúry formou poplatkov za dostupnosť.

2.1.5	Investičné náklady projektu

	Vzhľadom na proces prípravy PPP projektu spojený taktiež s dodatočnými nákladmi verejného i súkromného sektora sa pri malom rozsahu projektu nemôžu dostatočne prejaviť úspory z efektivity zapojenia súkromného partnera. Výhody konceptu PPP sa začínajú uplatňovať pri určitom minimálnom investičnom rozsahu projektu. Ak je projekt príliš malý, náklady na jeho prípravu môžu prevýšiť úspory a celkový efekt PPP bude negatívny.  S rastúcou investičnou hodnotou PPP projektu zároveň rastie záujem súkromného sektora o realizáciu týchto projektov.

Ďalším dôvodom pre nastavenie tohto kritéria je skutočnosť, že náklady na prípravu štúdie realizovateľnosti projektu menšieho rozsahu nie sú pre zadávateľa takou finančnou záťažou, aby bolo potrebné čerpanie podpory zo schémy technickej pomoci pre PPP. 

Z uvedených dôvodov bude schéma technickej pomoci pre PPP podporovať také PPP projekty, ktorých investičná hodnota je najmenej 500 mil. Sk (bez DPH). Za predpokladu, že sa spolu s rizikom výstavby prenáša aj riziko dostupnosti, hodnota investičných nákladov nesmie presiahnuť 10-násobok výdavkov rozpočtu predkladateľa zostaveného za kalendárny rok, v ktorom sa projektový zámer predkladá MF SR.

PPP projekty podporené zo  schémy technickej pomoci pre PPP musia byť dostatočne robustné tak, aby sa mohli prejaviť úspory z rozsahu vo fáze ich prípravy, ako aj vo fáze prevádzky. 

	V zahraničí sa formou PPP realizuje veľká škála projektov, ktoré by sa mohli javiť ako rozsahom malé, napríklad rekonštrukcia a prevádzka školy. V takýchto prípadoch však dochádza ku zvýšeniu rozsahu projektu zlúčením podobných zákaziek. Súkromný partner potom vykonáva rekonštrukciu a prevádzku všetkých základných škôl v danom regióne, výstavbu a údržbu niekoľkých hasičských staníc v okrese/kraji a pod.

Projektový zámer, v ktorom predpokladaná hodnota investičných nákladov projektu je menej ako 500 mil. Sk (bez DPH), nespĺňa eliminačné kritérium „Investičné náklady projektu“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP. 

Ak predkladateľ umelo navýši odhadované investičné náklady s cieľom splniť eliminačné kritérium investičných nákladov, pričom táto skutočnosť bude zrejmá z priloženej  kalkulácie, MF SR takýto projektový zámer vylúči.

Projektový zámer, v ktorom predpokladaná hodnota investičných nákladov projektu presahuje 10-násobok rozpočtových výdavkov predkladateľa, ak sa predpokladá, že na súkromného partnera nie je v plnej miere prenesené riziko dopytu, nespĺňa eliminačné kritérium „Investičné náklady projektu“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP. 

2.1.6	Inštitucionálne PPP

Zelená kniha o partnerstve verejného a súkromného sektora a práve Spoločenstva o verejných zákazkách a koncesiách (dokument vypracovaný Európskou komisiou na účely preverenia možnosti návrhu smernice týkajúcej sa jednotnej regulácie koncesií a iných foriem verejno-súkromného partnerstva) upravuje tzv. inštitucionálne PPP (joint-ventures). V zmysle tejto knihy inštitucionálne PPP znamená založenie subjektu, ktorý je spoločne ovládaný verejným a súkromným partnerom. Úlohou spoločného subjektu je zabezpečiť dodávku práce alebo služieb v prospech verejnosti. V zahraničí subjekty verejnej správy využívajú túto možnosť najmä v oblasti správy verejných služieb na miestnej úrovni (vodné hospodárstvo, odvoz komunálneho odpadu, atď.).

	Existujú dva základné spôsoby vzniku inštitucionálneho PPP:

•	založenie subjektu v spoločnom vlastníctve verejného a súkromného sektora;
•	prevzatie kontroly nad existujúcim verejno-právnym podnikom.

Takáto forma PPP nebude podporená zo schémy technickej pomoci pre PPP vzhľadom na obmedzenie možného prenosu rizík na súkromného partnera. Inštitucionálne PPP nespĺňajú základné charakteristiky tzv. „čistých PPP projektov“, t. j. nemôže dôjsť k prenosu rizika na súkromného partnera, ale k spoločnému zdieľaniu všetkých rizík verejným aj súkromným partnerom. 

V prípade, že mesto založí akciovú spoločnosť a vloží do nej infraštruktúru/pozemky, ktoré sa majú stať súčasťou projektu a súkromný partner vstúpi do akciovej spoločnosti a vybuduje a prevádzkuje infraštruktúru, ide o inštitucionálne PPP. V tomto prípade nie je možné preniesť riziká na súkromného partnera, pretože neúspechom projektu je priamo ovplyvnený verejný sektor ako akcionár v akciovej spoločnosti.

Projektový zámer, v ktorom dochádza k založeniu subjektu v spoločnom vlastníctve verejného a súkromného sektora alebo k prevzatiu kontroly nad existujúcim verejnoprávnym podnikom, nespĺňa eliminačné kritérium „Inštitucionálne PPP“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP. 

2.1.7	Nefinancovanie projektu zo zdrojov EÚ 

Spolufinancovanie PPP projektov (financovanie výstavby verejnej infraštruktúry) z fondov Európskej únie nie je v zásade vylúčené, ale stále existuje niekoľko administratívnych prekážok. Zapojenie finančných zdrojov z EÚ pri realizácii PPP projektov (pri výstavbe verejnej infraštruktúry) je veľmi zložité, chýba ucelená koncepcia, ktorá by riešila kombináciu PPP a EU fondov ako celok, a jasne špecifikovala postupy pri ich využití. PPP projekty, ktoré predpokladajú súbežné využitie súkromného financovania výstavby verejnej infraštruktúry a financovania výstavby verejnej infraštruktúry z fondov EU, sú okrem nejasného výkladu európskej legislatívy taktiež vystavené značnému riziku neúspechu žiadosti o nenávratný finančný príspevok.

Súkromný sektor má taktiež výrazne horšie podmienky (nižšie maximálne percento nenávratného finančného príspevku) pri získavaní týchto prostriedkov, než sektor verejný, čo môže viesť k účelovému štruktúrovaniu projektu, ktoré môže redukovať výhody zapojenia súkromného partnera.

V konečnom dôsledku sa prostredníctvom využitia schémy technickej pomoci pre PPP vo forme konzultačnej a finančnej podpory prípravy PPP projektu použijú finančné zdroje z EU v prípravnej fáze PPP projektov, ale nie vo fáze ich realizácie (výstavba verejnej infraštruktúry v rámci projektu). 

Projektový zámer, v ktorom sa navrhuje spolufinancovanie realizácie PPP projektu zo zdrojov EÚ, nespĺňa eliminačné kritérium „Nefinancovanie projektu zo zdrojov EÚ“ a jeho predkladateľ preto nemôže získať konzultačnú a finančnú podporu zo schémy technickej pomoci pre PPP. 
´

2.2	  Výberové kritéria

Úlohou súboru výberových kritérií je vybrať tie projektové zámery (za predpokladu, že splnili všetky eliminačné kritériá), ktoré majú najväčšie predpoklady byť realizované formou PPP a zároveň sa dá predpokladať, že prinesú dodatočnú hodnotu za peniaze (value for money) v porovnaní s realizáciou projektu klasickou formou verejnej zákazky. Pre výber projektových zámerov, ktorých predkladatelia získajú konzultačnú a finančnú podporu zo schémy technickej pomoci pre PPP, sa použijú nasledovné kritéria:

•	Investičné náklady projektu
•	Možné zapojenie súkromného partnera - design
•	Spoločensko-ekonomický prínos
•	Forma spoplatnenia

2.2.1	Investičné náklady projektu

Úlohou tohto kritéria je prioritizovať nákladovo náročnejšie PPP projekty, pretože s výškou objemu investície rastú pozitívne efekty PPP. 

Projektové zámery sú na účely tohto kritéria rozdelené do dvoch hlavných kategórií odvíjajúcich sa od ich približnej investičnej hodnoty (bez DPH): 

•	500 – 3 000 mil. Sk
•	3 000 mil. Sk a viac.

	PPP projekty umožňujú verejnému sektoru prístup k dodatočným zdrojom kapitálu a tým môže verejný sektor implementovať dôležité projekty skôr, pretože nemusí čakať na zdroje z rozpočtu verejnej správy. Cieľom schémy technickej pomoci pre PPP je podporovať predovšetkým tie projekty, na ktorých realizáciu nemá verejný sektor dostatok zdrojov vzhľadom na ich vysokú investičnú náročnosť. Finančné zdroje schémy technickej pomoci pre PPP sú limitované a preto je cieľom MF SR použiť tieto zdroje najmä na veľké investičné projekty.

Úspešnosť PPP projektov vo veľkej miere závisí od konkurencie súkromných záujemcov o tieto projekty. Zo skúseností zo zahraničia vyplýva, že s rastúcou investičnou hodnotou projektu rastie miera konkurencie investorov s adekvátnym know - how, t. j. skúsenosťou s realizáciou PPP projektov. Z hľadiska investičnej veľkosti sa PPP projekty členia na malé, stredné a veľké. Zo skúseností zo zahraničia vyplýva, že malými PPP projektmi sú projekty s investičnou hodnotou nižšou ako 500 mil. Sk, stredne veľké od 500 mil. Sk do 3 mld. Sk a veľké nad 3. mld. Sk. V súlade s týmito skúsenosťami boli zostavené hodnoty intervalov investičných nákladov.  

Vyšším počtom bodov je hodnotený projektový zámer s vyššími predpokladanými investičnými nákladmi.

2.2.2	Možné zapojenie súkromného partnera - design

Prioritne zvýhodnené sú tie PPP projekty, ktoré predpokladajú realizáciu PPP projektu jedným súkromným partnerom (navrhni - design, postav -  build, financuj - finance, prevádzkuj – operate, resp. iné) vzhľadom na možné synergické efekty, ktoré môžu priniesť väčšiu efektivitu, úsporu nákladov a dodatočnú hodnotu za peniaze v porovnaní s realizáciou jednotlivých fáz odlišnými subjektami. 

Súkromný partner môže byť do prípravy PPP projektu fakticky zapojený už od počiatku a jeho úlohou môže byť aj vypracovávanie projektu na úrovni plánovania, prípravy projektovej dokumentácie a celkového konceptu projektu. V zahraničí je táto fáza označovaná súhrnne ako „design“. Tým sa zabezpečí optimalizácia zapojenia súkromného sektora do PPP projektu, vzhľadom na to, že súkromný partner bude prinášať svoje know - how a navrhovať infraštruktúru (dielo) tak, aby jej prevádzka bola čo najefektívnejšia. 

V prípadoch, keď súkromný partner musí realizovať projekt podľa už vypracovaného návrhu zadávateľa, je obmedzený jeho potenciál pre zefektívňovanie prevádzky. Súkromný partner môže mať v takomto prípade výhrady k prevzatiu niektorých rizík spojených s výstavbou. Preto budú zvýhodnené tie projektové zámery, v ktorých sa predpokladá účasť súkromného partnera už vo fáze plánovania, návrhu projektu (designu) .

Vyšším počtom bodov je hodnotený projektový zámer, v ktorom sa navrhuje, aby súkromný partner bol zapojený už do designu v PPP projekte. 

2.2.3	Spoločensko-ekonomický prínos

	Úlohou tohto kritéria je zvýhodniť tie projekty, ktorých realizácia bude mať väčší spoločensko-ekonomický prínos. 

	Kritérium Spoločensko-ekonomický prínos sa skladá z niekoľkých podkritérií:

•	Strategická priorita
•	Cieľová skupina (pôsobnosť projektu)
•	Ďalšie spoločensko-ekonomické prínosy
•	Naplnenie legislatívy EÚ a SR

	Strategická priorita - priorita je priradená projektovým zámerom predstavujúcim významnú investíciu, ktorá svojou realizáciou podporí dlhodobé strategické priority vlády SR obsiahnuté v Programovom vyhlásení vlády SR a v iných materiáloch vlády SR (strategické materiály, akčné plány a pod.) alebo strategické priority územnej samosprávy (napr. plány hospodárskeho a sociálneho rozvoja). 

	Cieľová skupina (pôsobnosť projektu) - úlohou tohto podkritéria je zvýhodniť projekty, ktorých projektové zámery na účely tohto kritéria spadajú do štyroch základných kategórií:

•	celoštátna (napr. výstavba a prevádzka diaľnice vedúcej zo severu na juh cez územie štátu); 
•	krajská (napr. výstavba a prevádzka krajského súdu);
•	okresná (napr. rekonštrukcia, vybavenie a prevádzka siete hasičských staníc);
•	miestna (napr. výstavba a prevádzka mestského kultúrneho a kongresového centra).

	Ďalšie spoločensko-ekonomické prínosy - ďalšie spoločensko-ekonomické výhody sú chápané v zmysle zlepšenia situácie v danom regióne (štáte, kraji, meste) zo spoločenského aj ekonomického hľadiska. Týmito prínosmi môžu byť napríklad: 

•	Rast zamestnanosti
•	Rast životnej úrovne
•	Zlepšenie celkovej kvality služieb obyvateľstvu
•	Možnosti pre príliv zahraničných investícií vo vzťahu k projektu
•	Rýchlejší rozvoj podnikateľského prostredia vzhľadom na novú infraštruktúru 
•	Celkové posilnenie ekonomického rozvoja regiónu
•	Zrýchlenie vedeckého rozvoja
•	Spoločenská/vedecká prestíž štátu/regiónu

	Naplnenie legislatívy EÚ a SR - úlohou tohto podkritéria je priradiť vyššiu prioritu projektom, ktorých cieľom (či už hlavným alebo vedľajším) je splnenie úlohy vyplývajúcej z konkrétnej legislatívnej normy EÚ alebo SR. 

Príkladom je smernica EÚ požadujúca minimálnu kvalitu odpadových vôd, na základe ktorej je nutné vystavať a dať do prevádzky čistiarne odpadovej vody k určitému dátumu. Ďalším príkladom môže byť inštalácia a prevádzka bezpečnostných systémov v 12 gréckych prístavných mestách na účely naplnenia medzinárodných a európskych bezpečnostných štandardov a regulácií. V Českej republike napr. zákon ukladá zriadenie krajských súdov v každom kraji podľa novej krajskej štruktúry. Preto bol iniciovaný PPP projekt výstavby justičných areálov v Ústí nad Labem a v Karlových Varoch.

Vyšším počtom bodov je hodnotený projektový zámer, ktorý svojou realizáciou podporí dlhodobé strategické plány vlády SR alebo priority územnej samosprávy, z ktorého bude mať úžitok väčšia cieľová skupina užívateľov, ktorý zlepší situáciu v danom regióne zo spoločenského aj ekonomického hľadiska alebo naplní úlohy vyplývajúce z konkrétnej legislatívy EÚ a SR.

2.2.4	Forma spoplatnenia

Pre realizáciu projektu formou PPP je nutné, aby výška platieb, ktoré súkromný partner získa od užívateľov alebo od verejného partnera, bola odvodená od kvality poskytovaných služieb. Z tohto dôvodu však musí existovať mechanizmus objektívneho merania výkonov súkromného partnera pri poskytovaní verejnej služby. Priame platby súkromnému partnerovi od koncových užívateľov sú pritom najobjektívnejším meradlom. Tam, kde je nutné použiť tieňové platby alebo platbu za dostupnosť diela/služby, je treba zvážiť, či existuje možnosť kvantitatívne špecifikovať očakávaný výstup súkromného partnera a premietnuť ho do platobného mechanizmu. 

Zároveň realizáciou PPP projektov, v ktorých súkromný partner vyberá poplatky za verejnú službu od koncových užívateľov, sa minimalizujú možné dopady takýchto projektov na rozpočet verejnej správy. 

Na účely hodnotenia tohto kritéria sa rozlišujú nasledovné formy spoplatnenia poskytovanej verejnej služby:

•	Úplné priame spoplatnenie užívateľov (na báze dopytu) (koncesia)  – súkromný partner (koncesionár) priamo spoplatňuje a vyberá poplatky od užívateľov a z tohto dôvodu verejný partner nie je vôbec zaťažovaný platbami pre súkromného partnera za poskytovanie verejnej služby. Súkromný partner v tomto prípade nesie riziko dopytu po verejnej službe.

•	Čiastočné spoplatnenie užívateľov (koncesia) – alternatíva, v ktorej časť poplatkov vyberá súkromný partner od užívateľov za poskytovanie verejnej služby a časť poplatkov hradí verejný partner súkromnému partnerovi z vlastných zdrojov. Súkromný partner tak vyberá poplatok za dopyt od užívateľov, ktorý čiastočne pokrýva jeho náklady. Príkladom môže byť projekt výstavby a prevádzky regionálneho kultúrneho centra, v ktorom síce koncový užívateľ hradí formou vstupného časť nákladov na výstavbu a prevádzku, avšak je potrebné, aby bola prevádzka, ale aj náklady na výstavbu kultúrneho centra dotované aj z verejných prostriedkov. Do tejto kategórie spadá aj schopnosť projektu generovať ďalšie komerčné výnosy od tretích strán, ktoré môžu výrazne znížiť zaťaženie verejného sektora (znížiť poplatky za dostupnosť a pod.). 

•	Nepriame spoplatnenie / platba za dostupnosť – verejný partner platí súkromnému partnerovi platby nezávisle od počtu užívateľov. Platí sa za to, že daná služba je dostupná v požadovanej kvalite. Súkromnému partnerovi platí výlučne verejný partner zo svojho rozpočtu za dostupnosť služby (súkromný partner nesie riziko dostupnosti) a zároveň verejný partner nesie riziko dopytu, resp. riziko dopytu je irelevantné.

Vyšším počtom bodov je hodnotený projektový zámer, v ktorom sa predpokladá výber poplatkov za verejnú službu súkromným partnerom, pričom priorita je zoradená od priameho spoplatnenia (najvyššia priorita) po nepriame spoplatnenie (najnižšia priorita).

2.3	Váhy výberových kritérií

Príloha

Žiadosť 
o konzultačnú a finančnú podporu zo schémy technickej pomoci 
pre verejno-súkromné partnerstvá (PPP)

Evidenčné číslo ...................

Predkladateľ: (názov žiadateľa alebo názov organizácie, adresa, kontaktné údaje)

žiada Ministerstvo financií Slovenskej republiky o podporu zo schémy technickej pomoci pre verejno-súkromné partnerstvá (PPP) pre vykonanie štúdie realizovateľnosti pre projekt,

Názov Projektu: (stručný popis projektu) 

za účelom podrobného preskúmania možnosti realizovať daný projekt formou PPP. Táto žiadosť sa vzťahuje špecificky na podporu štúdie realizovateľnosti, vzhľadom na fakt, že ďalšie fázy projektu závisia od jej výsledku.   

Zodpovedná osoba: (titul, meno, priezvisko, funkcia, kontaktné údaje)

svojím podpisom vyhlasuje, že:

a)	údaje v prílohe sú správne, úplne a pravdivé,
b)	sú mi známe podmienky poskytovania podpory a som si vedomý požiadaviek vzťahujúcich sa na jej poskytnutie, 
c)	poskytnem ďalšie požadované dokumenty, doklady a informácie, ktoré sú potrebné na posúdenie oprávnenosti žiadosti.  

Príloha: 
Projektový zámer

V ............................ dňa ...........................
					.................................................
Podpis a pečiatka